b"\n_START_ARTICLE_\nCatedral de Coventry\n_START_SECTION_\nEl priorat de Santa Maria\n_START_PARAGRAPH_\nLa primera catedral de Coventry va ser el priorat de Santa Maria. La catedral va conservar aquesta categoria entre 1095 i 1102, quan el bisbe Robert de Limesey va transferir la seu del bisbat des de Lichfield a Coventry. El 1539 la seu episcopal va ser v\xc3\xadctima de la dissoluci\xc3\xb3 dels monestirs a Anglaterra ordenada pel rei Enric VIII. _NEWLINE_Fins a 1095, nom\xc3\xa9s era un petit monestir benedict\xc3\xad, que havia estat constru\xc3\xaft el 1043 amb fons aportats pel comte Leofric i per lady Godiva . Arran d'un conjunt de transformacions dutes a terme a l'edifici fins al segle XIII, va emergir a la llum una catedral amb una longitud de 130 m, que inclo\xc3\xafa importants edificacions annexes. El comte Leofric va ser probablement inhumat a l'esgl\xc3\xa9sia original saxona de Coventry. Per la seva banda, alguns escrits permeten afirmar que Godiva va ser probablement enterrada a l'abadia d'Evesham, al costat del seu confessor, el prior Aefic.\n_START_SECTION_\nPrimer edifici\n_START_PARAGRAPH_\nL'esgl\xc3\xa9sia de Sant Miquel va ser en la seva major part constru\xc3\xafda entre finals del segle XIV i principis del segle XV, i era l'esgl\xc3\xa9sia m\xc3\xa9s gran parroquial d'Anglaterra fins a l'any 1918, en qu\xc3\xa8 va accedir a la categoria de catedral en ser creada la di\xc3\xb2cesi de Coventry. Aquest edifici catedralici est\xc3\xa0 actualment en ru\xc3\xafnes despr\xc3\xa9s d'haver estat objecte d'un bombardeig per part de la Luftwaffe alemanya el 14 de novembre de 1940, durant la batalla d'Anglaterra, a la Segona Guerra Mundial. Els \xc3\xbanics vestigis que van sobreviure al bombardeig van ser el mur exterior i la torre. Cal destacar que les ru\xc3\xafnes de la catedral segueixen sent considerades com a terrenys consagrats. _NEWLINE_Una creu elaborada amb claus de l'antiga catedral va ser oferta a l'Esgl\xc3\xa9sia Memorial Kaiser-Wilhelm (Kaiser-Wilhelm-Ged\xc3\xa4chtniskirche), a la ciutat alemanya de Berl\xc3\xadn, que va ser per la seva banda destru\xc3\xafda durant els bombardejos Aliats. Aquesta creu es conserva com a vestigi al costat d'un edifici m\xc3\xa9s modern. Una c\xc3\xb2pia de la Madonna de Stalingrad, dibuixada en 1942 per Kurt Reuber a Stalingrad (avui anomenada Volgograd) est\xc3\xa0 exposada a les catedrals de cadascuna de les tres ciutats esmentades com a s\xc3\xadmbol de reconciliaci\xc3\xb3 entre els tres pa\xc3\xafsos, per sobre de la guerra que els va enfrontar. La creu ha estat igualment portada per tots els vaixells de guerra brit\xc3\xa0nics que han portat el nom de HMS Coventry.\n_START_SECTION_\nL'edifici actual\n_START_PARAGRAPH_\nLa nova catedral de Sant Miquel ha estat constru\xc3\xafda al costat de les ru\xc3\xafnes de l'antiga, a partir d'un projecte arquitect\xc3\xb2nic de Basil Spence and Arup, i est\xc3\xa0 classificada com a Monument per part de les autoritats brit\xc3\xa0niques competents. _NEWLINE_Basil Spence (qui m\xc3\xa9s tard seria ennoblit per aquest treball) va insistir especialment en qu\xc3\xa8 en lloc de reconstruir l'antiga catedral aquesta havia de ser conservada en ru\xc3\xafnes com a jard\xc3\xad del record. La nova catedral havia de ser constru\xc3\xafda bra\xc3\xa7 a bra\xc3\xa7 amb l'anterior, de manera que es cre\xc3\xa9s un \xc3\xbanic conjunt. En 1950 s'havia organitzat un concurs obert de projectes, i el de Spence va ser seleccionat entre els m\xc3\xa9s de dos-cents projectes presentats al concurs. _NEWLINE_El 23 de mar\xc3\xa7 de 1956, la reina d'Anglaterra Isabel II va col\xc2\xb7locar la primera pedra de la nova catedral, que va ser consagrada el 25 de maig de 1962, exactament el mateix dia en qu\xc3\xa8 ho va ser la nova esgl\xc3\xa9sia Kaiser-Wilhelm-Ged\xc3\xa4chtniskirche. El War Requiem de Benjamin Britten, que havia estat compost per a l'ocasi\xc3\xb3, hi va ser interpretat per primera vegada el 30 maig per real\xc3\xa7ar la consagraci\xc3\xb3. _NEWLINE_Com la seva contrapartida alemanya a Berl\xc3\xadn, la seva concepci\xc3\xb3 moderna va suscitar immediatament controv\xc3\xa8rsies, per\xc3\xb2 des que va ser oberta al p\xc3\xbablic va esdevenir r\xc3\xa0pidament un important s\xc3\xadmbol de reconciliaci\xc3\xb3 a l'Anglaterra de la postguerra. _NEWLINE_La seva agulla, gens convencional, va haver de ser col\xc2\xb7locada en el seu lloc per mitj\xc3\xa0 d'un helic\xc3\xb2pter, sobre una plataforma. L'interior de la catedral \xc3\xa9s conegut pel seu gran tap\xc3\xads representant a Jesucrist, concebut per Graham Sutherland, i pel vitrall abstracte del seu baptisteri, una creaci\xc3\xb3 de John Piper. Aquesta vidriera est\xc3\xa0 formada per 195 panells que van des del blanc fins als colors m\xc3\xa9s profunds. La resta de finestrals de vidre fumat, creaci\xc3\xb3 de Keith New, s\xc3\xb3n generalment considerats com menys assolits. _NEWLINE_Tamb\xc3\xa9 \xc3\xa9s de destacar el gran finestral occidental, que es coneix com Screen of Saints and Angels. Es tracta d'una creaci\xc3\xb3 de John Hutton, en estil expressionista, gravada directament en el vidre. Malgrat la seva denominaci\xc3\xb3 de gran finestral occidental es troba a l'oest lit\xc3\xbargic en relaci\xc3\xb3 amb l'altar, que tradicionalment se situa a l'extremitat est. En l'actual catedral de Coventry, l'altar es troba en l'extremitat nord.\n_START_SECTION_\nCreu de claus\n_START_PARAGRAPH_\nLa creu de claus va ser creada per un sacerdot a la catedral de Coventry despr\xc3\xa9s que aquesta catedral qued\xc3\xa9s destru\xc3\xafda durant els bombardejos de la Segona Guerra Mundial. Hi havia trobat dos fragments de fusta, i va construir amb ells una senzilla creu. La creu de claus s'ha convertit posteriorment en un s\xc3\xadmbol de pau i de reconciliaci\xc3\xb3 a tot el m\xc3\xb3n. Existeixen doncs a tot el m\xc3\xb3n Centres de la Creu de Claus, incloent-hi especialment el Coventry Blue Coat Church."